Γιάννης Πάιδας

O Γιάννης Πάιδας είναι Πρόεδρος της Οικονομικής και Κοινωνικής Επιτροπής της Ελλάδος (Ο.Κ.Ε.) από το 2021, Πρόεδρος της Διεθνούς Ένωσης Οικονομικών και Κοινωνικών Συμβουλίων και Παρόμοιων Θεσμών (AICESIS) από το 2025 και Μέλος της Ευρωπαϊκής Οικονομικής και Κοινωνικής Επιτροπής (ΕΟΚΕ) από το 2019.

Γεννήθηκε στις 21 Οκτωβρίου 1961 στη Φαρκαδόνα Τρικάλων.

Αποφοίτησε από το Λύκειο Φαρκαδόνας το 1979. Στη συνέχεια σπούδασε στην Παιδαγωγική Ακαδημία Λάρισας και ολοκλήρωσε τις σπουδές του στο Παιδαγωγικό Τμήμα του Αριστοτελείου Πανεπιστημίου Θεσσαλονίκης (ΑΠΘ). Το 1988 και το 1989 μετεκπαιδεύθηκε στη Σχολή Επιμόρφωσης Λειτουργών Δημοτικής Εκπαίδευσης (ΣΕΛΔΕ) Θεσσαλονίκης. Συνέχισε με μεταπτυχιακές σπουδές στο Τμήμα Οργάνωσης και Διοίκησης του Πανεπιστήμιο Μίντλσεξ της Αγγλίας.

Στη διάρκεια των φοιτητικών του χρόνων σπούδασε επίσης δημοσιογραφία και συμμετείχε ενεργά σε φοιτητικούς συλλόγους και κινητοποιήσεις.

Υπηρέτησε τη στρατιωτική του θητεία ως Έφεδρος Αξιωματικός από το Νοέμβριο του 1982 έως το Μάρτιο του 1985.

Μετά το πέρας της στρατιωτικής θητείας του εργάστηκε ως δάσκαλος σε σχολεία της περιφέρειας και στη συνέχεια της Θεσσαλονίκης. Από το 1985 έως το 1987 ήταν Διευθυντής στα μονοθέσια Δημοτικά Σχολεία Βράχας και Πλατάνου Ευρυτανίας. Το 2011 ήταν Διευθυντής στο 26ο δωδεκαθέσιο Δημοτικό Σχολείο Θεσσαλονίκης.

Στη διάρκεια της επαγγελματικής του σταδιοδρομίας ανέπτυξε έντονη συνδικαλιστική δράση. Από το 1989 έως το 1997 υπήρξε Πρόεδρος του 5ου Συλλόγου Εκπαιδευτικών Πρωτοβάθμιας Εκπαίδευσης Ν. Θεσσαλονίκης «Δελμούζος-Κουντουράς». Από το 1990 έως το 1993 διετέλεσε Προϊστάμενος Διοικητικών Θεμάτων στο Γραφείο Πρωτοβάθμιας Εκπαίδευσης Ν. Θεσσαλονίκης. Από το 1995 έως το 2013 υπήρξε Πρόεδρος της ΔΑΚΕ Εκπαιδευτικών Πρωτοβάθμιας Εκπαίδευσης Ν. Θεσσαλονίκης. Από το 2002 έως το 2018 υπήρξε Πρόεδρος της ΔΑΚΕ Δημόσιου Τομέα Ν. Θεσσαλονίκης και από το 2015 έως το 2022 υπήρξε Προέδρος της Πανελλήνιας ΔΑΚΕ Δημόσιου Τομέα.

Από το 1998 έως το 2022 υπήρξε Μέλος του Γενικού Συμβουλίου της Ανώτατης Διοίκησης Ενώσεων Δημοσίων Υπαλλήλων (Α.Δ.Ε.Δ.Υ.). Από το 2007 έως το 2010  διετέλεσε Αντιπρόεδρος του Γενικού Συμβουλίου και από το 2010 έως το 2013 Γενικός Γραμματέας του. Από το 2013 έως το 2022 υπήρξε Μέλος της Εκτελεστικής Επιτροπής και από το 2017 έως το 2021.διετέλεσε Πρόεδρος της Εκτελεστικής Επιτροπής της Α.Δ.Ε.Δ.Υ. Επίσης, από το 2017 έως το 2022 ήταν εκπρόσωπος της Ελλάδας στην Εκτελεστική Επιτροπή της Ευρωπαϊκής Συνομοσπονδίας Συνδικάτων (ETUC).

Από το 2019 είναι Μέλος της Ευρωπαϊκής Οικονομικής και Κοινωνικής Επιτροπής (ΕΟΚΕ) και συμμετέχει στα Τμήματα NAT και REX.

Από το 2021 είναι Πρόεδρος της Οικονομικής και Κοινωνικής Επιτροπής της Ελλάδος (Ο.Κ.Ε.), του συνταγματικού θεσμού για τη διεξαγωγή του κοινωνικού διαλόγου για τη γενική πολιτική της χώρας.

Από το 2021 είναι Μέλος του Διοικητικού Συμβουλίου της Διεθνούς Ένωσης Οικονομικών και Κοινωνικών Συμβουλίων (AICESIS).

Το 2023 ορίστηκε Αντιπρόεδρος της Ένωσης των Γαλλόφωνων Οικονομικών και Κοινωνικών Συμβουλίων (UCESIF).

Από τα φοιτητικά του χρόνια έως και σήμερα ο Γιάννης Πάιδας, παρακολουθώντας τις εξελίξεις σε διεθνές και εθνικό επίπεδο, έχει ενεργό συμμετοχή στα κοινά.

Από το 2001 έως το 2023 υπήρξε Μέλος της Κεντρικής (Πολιτικής) Επιτροπής του πολιτικού κόμματος «Νέα Δημοκρατία» και το 2019 υπήρξε υποψήφιος Ευρωβουλευτής της.

Το 2002 ορίστηκε Μέλος στο Διοικητικό Συμβούλιο του Περιφερειακού Συμβουλίου Κεντρικής Μακεδονίας.

To 2009 ορίστηκε Αντιπρόεδρος στο Διοικητικό Συμβούλιο του Γενικού Νοσοκομείου Θεσσαλονίκης «Άγιος Δημήτριος».

Στη διάρκεια των ετών έχει συμμετάσχει με παρεμβάσεις του σε πολλές Επιτροπές της Βουλής των Ελλήνων για κοινωνικά και εργασιακά ζητήματα, συμβάλλοντας στην ανάπτυξη του κοινωνικού διαλόγου για την επίτευξη της κοινωνικής συνοχής.

Υπήρξε συγγραφέας των βιβλίων «Ανάπτυξη ηγετικών ικανοτήτων και σχολική αποτελεσματικότητα» και «Οργάνωση και Διοίκηση της Εκπαίδευσης».

Έχει αρθρογραφήσει σε πολλές εφημερίδες όπως «Η Καθημερινή», «Το Βήμα της Κυριακής», «Πρώτο Θέμα», «Ελεύθερος Τύπος», «Μακεδονία» και έχει συμμετάσχει σε πολλές τηλεοπτικές και ραδιοφωνικές εκπομπές.

Είναι παντρεμένος και πατέρας δύο παιδιών.

 Παραπομπές